
J. A. Kerley

Usynlig morder

Oversatt av Judith S. Nilsen

EN CARSON RYDER-KRIM


Til Mary Jane,

som fikk meg til å le


Takk til de flotte og hardtarbeidende folkene hos the Aaron M. Priest Literary Agency og HarperCollins UK – særlige high-fives til Sarah Hodgson og Anne O’Brien – for at de nok en gang har hjulpet til med å få enda en av fortellingene mine virkeliggjort. Jeg er støttet av de beste.

«Dere er vidunderlige, mine skjønne! Brianna takker dere for at dere kom i kveld. Og hvis dere ikke har kommet ennå, er det ikke for sent!»

Artisten som kastet overdrevne slengkyss med begge hender fra scenen med de røde gardinene, ville ha vært en slående vakker kvinne hvis hun hadde vært kvinne: store, mørke øyne med tunge vipper, nydelige trekk, fyldige og rosa lepper. Håret hennes var en vill, kjempehøy, skarlagensfarget såte. Kjolen var laget av flammende oransje flak. Paljettene funklet idet hun sparket ut med et langt ben gjennom splitten som nådde opp til låret, og den slanke ankelen endte i en glitrende sko med hælrem og stiletthæler.

«Flott show!» ropte en eller annen, og mengden brølte fornøyd da avslutningsmelodien, Elton Johns «The Bitch is Back» kunne høres over høyttaleranlegget. Brianna Cass – født Brian Caswell – vinket til publikum og lot hendene gli kjærtegnende nedover den dype utringingen på kjolen og la seg rundt brystene som var laget av skumgummi: Øynene hennes sperret seg ertende og forundret opp.

«Jeg tror de elsker dere! De har vokst til full størrelse i kveld!»

Rå, hes latter og godlynt plystring fulgte Brianna ned trappen fra scenen og inn i en beundrende flokk med homofile menn. Luften var fylt av en blanding av alkohol, eau-de-cologne og marihuana. Brianna slentret utfordrende mot et stort bord nedenfor scenen. Noen rakte henne en japansk vifte, og hun satte seg og viftet seg mens leende menn forlangte å få kjøpe drinker til henne.

«Hei, kelner. Hei!»

Debro satt alene ved et lite bord i hjørnet i den halvmørke klubben og viftet med hånden for å fange blikket til en kelner, men kelneren overså ham for å ta imot bestillinger fra en kvartett med homser i førtiårene som festet i en bås like ved. Det hadde opprinnelig stått tre stoler ved Debros bord, men han hadde skjøvet to av dem bort til et annet bord. Han hadde ting å gjøre og kunne ikke ha andre personer sittende ved bordet.

Kelneren tok imot homsenes ordrer og snudde seg mot baren.

«Hei, du», ropte Debro. «Kelner!» Debro hatet å rope – det tiltrakk seg oppmerksomhet, noe som førte til at usynligheten hans ble mindre – men nå da Brianna var ferdig med den latterlige, spottende opptredenen sin, måtte han handle raskt.

«Kelner!»

Kelneren så i retning av Debro, sukket og gikk mot ham. «Ja, er zet noe du trenger?» sa han med en falsk aksent og stakk nesen i været. Et ørlite sekund forestilte Debro seg at han slo til mannen i ansiktet og voldtok ham på gulvet i nattklubben. I stedet nikket Debro mot Brianna som var omringet av venner.

«Hva er Briannas yndlingsdrink?»

Den unge, homofile mannen så vurderende på Debro, men Debro visste at kelneren ikke kunne se noe annet enn seg selv i de digre solbrillene med speilglass som han hadde på seg. Den svarte strikkeluen var trukket nesten helt ned til den øverste kanten på solbrillene, og en tettsittende, høyhalset genser nådde opp under haken hans. Det hjalp til med å gjøre ham usynlig.

«Sjom-panje», sa kelneren. «Brianna liker z’chom-panje.»

«Champagne? Hva er favoritten hennes?»

«Zen dyreste, zelvfølgelig. Criiisj-tal … To hondre og åtti dollar.» Det var så vidt kelneren unnlot å smile hånlig av Debros valg av drikke: Miller lettøl.

«Kom med en flaske av den sorten», sa Debro og grep etter lommeboken. «Og et av de høye champagneglassene.»

Kelneren så på Debro med nye øyne. «En flaske med Criiis-tal og et glass med stett, altså?»

«Ja, et glass med stett. Eller hva du nå kaller det.»

Mannen skyndte seg av gårde, og Debro kastet et blikk på Brianna som sto og vinket til venner før hun snudde seg mot gangen som førte til toalettet. «Ser du tispa, bror?» hvisket Debro inn i mørket. «Vil Brianna bli med oss hjem i natt?»

Kelneren kom tilbake med champagnen og glasset. «Vil du at jeg zkal åpne den?»

Debro nikket, og mannen løsnet metalltråden og dro i korken uten hell. «Disse fordømte greiene er håpløse», mumlet han med den virkelige stemmen sin, en nasal dialekt, sannsynligvis fra Ohio. Debro tok flasken med Cristal, og de kraftige hendene hans vred lett korken løs slik at små strimer av kondens steg opp av flasken. Kelneren bukket og rygget med pengene i hånden.

Debro satte seg og skjøv bordet litt lenger inn i skyggene. Så stakk han hånden i lommen på jakken etter mobiltelefonen sin. På baksiden av den var det tapet fast en ørliten flaske med ravfarget væske. Fingerneglene hans lirket korken på flasken løs, og han banket lett i telefonen over glasset med stett slik at flasken ble tømt. Hvem som helst som så i hans retning, ville bare se en mann som så ut til å sende en tekstmelding.

Brianna kom inn i rommet igjen. På bordet hennes sto et halvt dusin fulle glass, gaver fra beundrerne hennes. De lange, røde neglene hennes begynte å gjøre en elle-melle-bevegelse for å finne ut hva hun skulle drikke først.

Tiden var inne.

Debro trakk pusten dypt og reiste seg. Han dro kragen på genseren høyere opp og luen lenger ned idet han gikk gjennom det stappfulle rommet. Fire unge menn sto ved Briannas bord, men de kastet et eneste blikk på Debro og gikk. Debro var ikke trendy. Det var en del av usynligheten hans.

De eneste øynene som var festet på Debro, tilhørte Brianna. Hun la hodet på skakke som om hun syntes Debro var en merkelig inntrenger i hennes verden. Han klistret på seg et falskt og beundrende smil og lot som om han var forlegen mens han holdt flasken og stettglasset ned langs siden.

«Fabelaktig show», sa Debro. «Du er så frekk og morsom. Kan jeg få by deg på en drink?»

«Er det der champagne?» spurte Brianna. «Brianna eeelsker boblevann.»

Debro viste merkelappen, og Brianna lo henrykt. Debro skjenket. Hånden hans skjulte den ravfargete oppløsningen i bunnen av glasset. Champagnen blandet seg med væsken og boblet opp til kanten av glasset.

«Fra en takknemlig beundrer», sa Debro og rakte Brianna glasset. Hun blunket med et par store øyne, tømte glasset på tre sekunder og rakte så glasset tilbake til Debro.

«Tusen takk, elskling», sa hun. «Det der var dobbelt-herlig.»

«Jeg kjøpte den til deg», sa Debro og satte champagnen på bordet. Den hadde gjort jobben sin.

«Er ikke du en vidunderlig gutt?» kvitret Brianna, la de lange bena i kors og skjenket seg enda et glass. «Har vi møtt hverandre før, min søte venn?»

Men Debro var allerede på vei bort. Han gikk tilbake til bordet i skyggene og stirret på drag-dronningen som drakk champagnen sin, en simpel og hånlig tispe som – akkurat som de to andre ekle guttene som hallusinerte på gulvet hjemmet hos ham – for lengst burde ha fått sin straff.

Han kikket på klokken sin. Det eneste som gjensto, var ventingen.

Ti dager senere

Ring meg, Jeremy, tenkte jeg der jeg satt på terrassen min på Floridas Upper Matecumbe Key og presset fingrene mot tinningene mens jeg knep øynene igjen. Skype meg. Send meg en melding. Skriv til meg. Jeg åpnet øynene og stirret på smarttelefonen på bordet ved siden av terrassestolen min.

Ingenting.

Min venn og tidligere kollega, Clair Peltier, en patolog i Mobile i Alabama, er den mest rendyrkete vitenskapskvinne som finnes. Likevel tror Clair på synkronitet, en oversanselig kobling av tid og rom og energi der ønsker, drømmer, handlinger og hendelser skaper forbindelser som er uforståelige for den menneskelige hjerne, men fullstendig logiske innenfor den universelle støpeformen. Jeg hadde snakket med henne kvelden før og forklart at en person som sto meg nær, så ut til å ha forsvunnet fra jordens overflate, og jeg var bekymret.

«Tenk på personen, Carson. Hvis vedkommende er en del av deg, vil han føle det.»

«Jeg har gjort det, Clair.»

«Tenk hardere.»

Jeg kikket opp og så en diger, hvit måne på en koboltblå himmel. Den sto lavt nok til å bli forstørret av den atmosfæriske linsevirkningen. Månelyset ble forvandlet til diamanter på de skvulpende bølgene i den brede bukten bak huset mitt. Det ville ha vært en vakker kveld hvis jeg hadde visst at min bror var trygg.

Jeg hadde ikke hørt fra Jeremy på sju uker. En gang hadde jeg ikke hørt fra broren min på ett år, men da var han tjuefem år og innlagt på en institusjon for kriminelle sinnssyke, etter å ha drept fem kvinner. Jeg skammet meg så mye over ham at jeg ikke besøkte institusjonen på et helt år. Han var også blitt tiltalt på etterskudd for å ha drept faren vår, som han hadde bundet til et tre og skåret opp med en kjøkkenkniv. Jeg var så vidt fylt ti år den gangen. Jeremy var seksten.

Jeremy var innesperret i nesten et tiår, helt til direktøren på institusjonen, dr Evangeline Prowse, brøt hver eneste regel i livet og yrket sitt da hun greide å lure Jeremy til New York. Ved et underlig skjebnens lune – siden de som visste at Jeremy Ridgecliff var min bror, kunne telles på en hånd – ble jeg, kriminalbetjent Carson Ryder, som var kjent for å anholde mentalt forstyrrete personer, tilkalt for enten å fange ham eller drepe ham.

Underveis oppdaget jeg at min brors rolle i drapene på kvinnene var uklar, og at han verken fortjente dødsstraff eller fengsel på livstid, og jeg hjalp ham å unnslippe politiet, et brudd på yrkeseden min som har plaget samvittigheten min helt til dags dato. Jeremys drap på faren vår reddet sannsynligvis livet mitt og har ikke plaget samvittigheten min det minste.

Etter at Jeremy forsvant i New York, hadde jeg på nytt ingen kontakt med ham på over et år, helt til han ringte fra et avsides bygdesamfunn i det østlige Kentucky, der han lot som om han var en pensjonert kanadisk psykolog som het Auguste Charpentier. Han bodde i en velutstyrt hytte og ble stadig rikere ved å benytte en uortodoks analyse på aksjemarkedet. Etter at han dukket opp, hadde vi hatt nok kontakt med hverandre til at jeg visste at noe var galt når det var gått så lang tid som dette uten at han hadde svart på oppringingene, tekstmeldingene og e-postene mine.

Jeg visste også at det aldri hadde kommet noe godt ut av at min bror tilbrakte altfor lang tid alene med tankene sine.

Ring meg, Jeremy, tenkte jeg en siste gang og tilføyde Din tankeløse kjeltring.

Telefonen lå helt taus, og jeg kikket på klokken. Den viste fire minutter over midnatt. Jeg sjekket ølflasken på bordet ved siden av terrassestolen, den var tom. Begge deler tydet på at det var på tide å stavre seg til køys. Jeg kastet enda et blikk på månen og plystret. Mr Mix-up, den digre hunden min, kom løpende opp etter å ha jaktet på krabber i den sandete bakgården. Jeg gjespet og klødde hunden på hodet, og så gikk vi inn.

Idet jeg lukket døren, spilte mobiltelefonen min innledningsriffet på Elmore James’ «Dust My Broom.» Hjertet mitt stanset midt i et slag. Hadde jeg manet frem min lunefulle bror? Jeg kikket på skjermen og rynket pannen – Roy McDermott, sjefen min i Floridas sentrale delstatspoliti, FCLE.

«Carson, det er Roy», sa han. «Jeg håper ikke jeg vekket deg.»

Roy sa alltid hvem han var, som om jeg kunne glemme en stemme som tilhørte et ustanselig glisende lyktemann-ansikt med en høysåte av uregjerlig hår på toppen og en utemmet dårelokk som svevde over det som en antenne.

«Jeg sitter på terrassen og nyter månen, Roy», halvveis løy jeg. «Hva skjer?»

«Viv Morningstar ringte nettopp. Hun var på jakt etter deg, men kunne ikke finne telefonnummeret ditt.»

Dr Vivian Morningstar er sjefsrettsmedisiner i den sørlige regionen av Florida. Vi hadde jobbet sammen flere ganger, og jeg hadde funnet henne både tiltrekkende og profesjonell. Jeg hadde gjort noen få forsøk på å flørte med henne, men øynene hennes hadde fortalt meg at jeg danset i feil ballsal.

«Hva er det hun vil, Roy?»

«Hun vil at du skal møte henne på MD-Gen i morgen tidlig. Det dreier seg om en forgiftning.»

MD-Gen var Miami-Dade General Hospital. Dade var fylket. Et sykehus – som var mest opptatt av de levende – virket litt utenfor rettsmedisinerens område.

«Vil hun ikke ha meg til likhuset?»

En klukklatter. «Det er Viv, Carson. Hun ga meg rett og slett ordre om å sende deg til MD-Gen.»

Vivian Morningstar som jobbet med en sak, var omtrent som en marsjerende Patton … alle rett frem, til helvete med bombene og byråkratene. Personalet hennes satte pris på henne, men kjærligheten deres var blandet med frykt.

«Og du sa til henne …?» spurte jeg.

«Bare at jeg skulle sende beskjeden videre. Si hallo til månen fra meg.»

Jeg våknet en time før vekkerklokken min ringte klokken 06.00, løp gjennom dusjen, dro på meg jeans og en blå Oxford-skjorte og grep en korallrød linjakke for å hindre at Glocken i skulderhylsteret skulle skremme byens borgere ved trafikklysene.

Jeg gikk ned under huset mitt, som sto på pæler for å overleve høye bølger i uvær, og satte seg inn i en fullt utrustet Land Rover Defender som opprinnelig ble beslaglagt under en narkoarrestasjon. Kollegaer kalte meg sahib og bwana, men siden jeg hadde den eneste terrenggående politibilen i landet, lo jeg det bare bort.

Jeg svingte ut på highway 1. En time og to kaffestopp senere gikk jeg inn på Miami-Dade General og tok heisen opp til et rom på intensivavdelingen. Doc Morningstar lente seg mot veggen og studerte rapporter. Det mørke og skulderlange håret hennes hang fremover. Hun var slank og atletisk og virket høyere enn sine en syttifem, noe som kom av et par usannsynlig lange ben som for øyeblikket var skjult under et par kakibukser. Silkeblusen hennes var purpurfarget. Ermene var brettet opp til albuene, og den eneste pynten hennes var et par små, emaljerte øreringer og purpurfargete solhatt-blomster som sto til blusen.

Morningstar kikket opp, skjøv håret bakover og nikket. Et mulig smil ble dempet av pasienten som lå midt i rommet, en ung mann i slutten av tenårene eller begynnelsen av tjueårene. Han var blond, med innsunkne og livløse øyne og en hud som var så blek at den virket blå. En maske dekket nesen og munnen hans, og det stakk så mange slanger og ledninger ut av masken at det virket som om en mekanisk blekksprut klamret seg fast til ansiktet hans.

Jeg sendte legen et Hva skjer?-blikk.

«Han heter Dale Kemp», sa hun lavt. «Noen turgjengere fant ham for tre dager siden nær Pahayokee-utsikten i the Glades. Han har blitt voldtatt. Det ble funnet sæd, men det er ingenting i databasen.»

Det pleide å ta flere uker å få svar på DNA-prøver, men nyere teknologi gjorde at det var snakk om timer med en av de nye maskinene, og vi hadde nylig tilføyd en til arsenalet vårt. Men hvis det ikke fantes noe treff på gjerningsmannen i databasen, var vi like langt.

«Hva er i veien med ham?» spurte jeg.

Morningstar la fra seg rapportene. Øynene hennes var digre, og hadde den typen nøttebrune farge som virket lys i det ene øyeblikket og mørk i det neste.

«Det var tegn til en overdose, men prøvene viste ingenting. Legen som tar seg av ham, dr Philip Costa, visste at jeg er spesialist på toksikologi og ringte i går. Jeg foreslo en mer omfattende serie med prøver og tenkte til å begynne med på skopolamin eller atropin, og de foreløpige testene mine viste en stor mengde med datura stramonium i blodet hans, blant andre ting.»

«Datur-strama … hva?»

«Du kjenner kanskje til planten det kommer fra: piggeple.»

Det mentale rullekartoteket mitt snurret. «Også kalt marihuana?»

Hun nikket. «Jeg fant også robitin, et fytotoksin fra robinia pseudocacia, eller robiniatre. Hvis dyr spiser av dette, blir de forvirret og ute av stand til å orientere seg i omgivelsene. De dør ofte.»

«Herre jemini», sa jeg.

«Det er sannsynligvis mer i denne sinnssyke cocktailen, Ryder. Men det virker som om daturaen og robiniaen er hovedingrediensene.»

«Hva er virkningen av marihuanaen?»

«I kontrollerte kvanta brukes datura medisinsk. Større doser fører til delirium og fryktelige hallusinasjoner. Det kan ende med underlig oppførsel, slik som å kle seg naken, plukke på seg selv, stirre rett ut i luften. En person som har inntatt datura, kan se inn i et speil og se en fullstendig fremmed. Eller en ku. Eller ingenting i det hele tatt.»

Hallusinasjoner på toppen av forvirring. «Er det noen som vet hvor han ble sist sett?»

«Han ble identifisert via Savnede personer hos Miami-Dade-politiet. Det siste stedet han ble sett, var på en Miami Beach-bar. Han kom ikke på jobb neste dag.»

«Når forsvant han?»

«For ti dager siden. Det er noe annet jeg vil vise deg. Ta en kikk på ryggen hans.»

Vi snudde Dale Kemp forsiktig. Jeg så skrubbsår og skrammer og et merkelig mønster mellom skulderbladene hans: et par sammenkoblede sirkler som var risset inn i huden, som om en spiker var blitt dratt så hardt over ryggen hans at den hadde laget en strek, men ikke hadde gått gjennom huden. Under var to vertikale streker. Toppen av strekene nådde opp til sirklene. En horisontal strek gikk mellom de to vertikale.

«Et åttetall», sa jeg. «Oppå noen streker.»

«Eller, hvis du ser det nedenfra …»

«Ja», nikket jeg. «Et underlig uendelighetssymbol.»

Vi snudde ham igjen. Jeg så fra ungdommen til avlesningene på skjermen. «Har han vært slik som dette hele tiden?» spurte jeg. «Er det permanent?»

«Det er ikke gjort særlig mange forsøk som vi kan trekke erfaringer fra, som du kan tenke deg.» Hun nikket mot en samling av klargjorte sprøyter på nattbordet. «Robinia hemmer proteinsyntesen, så vi har mikset til en behandling for å fremme reaksjoner. Den inneholder også physostigmine, en acetylcholinesterase-hemmer.»

«Eh …»

«Unnskyld. Den første brukes til å redusere giftvirkningen fra robiniaen. Den andre hjelper til med å redusere hallusinasjonene.»

Jeg syntes det var rart at Morningstar brukte ordene vi og oss, som om Kemp var hennes pasient. Den eneste anbefalte veien for Morningstars vanlige «pasienter», var begravelse eller kremasjon.

«Hvor kan du få tak i disse plantene, Doc?» spurte jeg.

«Piggeple vokser vilt over hele landet. Storrobinia vokser i de fleste statene øst for Mississippi.»

Jeg gjorde en bevegelse som om jeg helte noe i en skål. «Noen puttet altså bare kvister og blader i en blender og laget dette stoffet?»

«De virksomme kjemikaliene ble sannsynligvis utvunnet av plantene og konsentrert. Da må man ha kjennskap til kjemi. Men trolig bare rent grunnleggende.»

«Like grunnleggende som jurisdiksjon?» sa jeg og ble stadig mer forvirret av Morningstars anmodning om at jeg skulle komme hit. En voldtekt, uansett hvor forferdelig den var, var ingen grunn til å ringe meg, FCLEs spesialist på psykotiske personer, sosiopater og andre mentalt forstyrrede mennesker.

«Jurisdiksjon?» sa hun.

«Du sa at Kemp ble funnet av Miami-Dade-politiet. Han var i arkivet deres over savnede personer. Hvorfor ringte du til meg, Doc?»

Morningstar gikk bort til vinduet og stirret ned på parkeringsplassen som lå øde og forlatt i grålysningen. Jeg var ikke bare usikker på hvorfor jeg var her, jeg var også forvirret over engasjementet hennes. Når hun hadde løst det toksikologiske problemet, var jobben hennes over. Det var på tide å vende tilbake til de døde. Hun virket mer som en behandlende lege enn en patolog.

Morningstar snudde seg mot meg igjen. «Jeg, eh … det er ikke noen typisk sak, er det vel, kriminalbetjent? Sammensetningen av stoffer virker så kald og kalkulert at det føles … ondt.»

Enda et avvik. Ond var ikke et ord som vanligvis ble brukt i de kalde gangene i Morningstars patologiavdeling. Hadde sakens merkelige metode gjort den vanligvis så rolige patologen usikker?

«Så du vil foretrekke at FCLE etterforsker den? Og spesielt jeg?»

«Det er din verden, ikke sant, kriminalbetjent? Hvem andre enn en psykopat kan, eh …»

Hun hadde ikke ord for det hun ville si og stirret på skikkelsen som lå urørlig mellom slangene og ledningene. Tankene hans var forvandlet til mareritt, og til og med marerittene var brent opp, kanskje for alltid, av en blanding av gifter som du kunne finne i din egen bakgård.

«Hvem andre enn en psykopat kan gjøre alminnelige planter om til Satans private voldtektsdop?» sa jeg.

Morningstar nikket. «Jeg regnet med at du ville finne de rette ordene.»

«Vil du ta en sak fra Miami-Dade?» sa Roy McDermott der han satt bak det digre skrivebordet sitt og klappet ned den halmfargete dårelokken som straks spratt trossig tilbake. «Hva? Har vi ikke nok saker selv?» Utenfor vinduet hans i tjuetredje etasje var Miamis skyline en studie i muskuløs arkitektur. FCLE lå i Clark Center i sentrum og var delstatens øverste etterforskningsbyrå. Vi ble vanligvis tilkalt når det var nødvendig med spesialkunnskap. Vi hadde det travelt.

«Doc Morningstar mener det må gjøres på den måten.»

«Korriger meg hvis jeg tar feil, kompis, men hun er patolog, ikke etterforsker.»

«Vi kan gjøre det, ikke sant? Hevde at vi har rett til det?»

Roy nikket motvillig. «Vi er delstatspoliti. De er lokalpoliti. Men det er i grunnen en sak med en savnet person som sannsynligvis vil bli journalført som en seksualforbrytelse. Jeg forstår ikke grunnen, Carson. Det er jo ikke akkurat slik at vi tigger om arbeid.»

Mobiltelefonen min ringte, og jeg sjekket hvem det var. Morningstar. Jeg noterte mens hun ga meg detaljene om de nyeste funnene sine.

«Det var den gode legen i egen person», sa jeg da vi var ferdige.

Roy klappet spydig henrykt i hendene. «Fabelaktig. Har hun noen flere saker å legge til på listen vår?»

«Hun har nettopp identifisert enda en ingrediens i giftkombinasjonen. Noe som blir kalt nålkrystaller. Med tanke på at de andre giftene er plantebaserte, tror Morningstar at denne kommer fra prikkblad.»

«Stueplanten? Jeg hadde en på kontoret mitt helt til den visnet. Det hadde sannsynligvis noe å gjøre med sigarer som ble stumpet i blomsterpotten.»

«Prikkblad blir også kalt svigermors tunge. Det virker som om nålkrystallene kan paralysere stemmebåndene.»

Roy snudde seg og studerte horisonten. «Så gjerningsmannen putter disse ekle greiene oppi en drink. Robiniaen får offeret til å sette kursen hjemover med kramper og sviktende muskler, piggeplet får ham til å hallusinere som den reneste Timothy Leary, og dette siste stoffet …»

«Gjør det umulig å rope på hjelp», sa jeg.

Roy snudde seg mot skrivebordet sitt igjen og grep telefonen.

«Du har god kontakt med Vince Delmara, ikke sant?»

Jeg nikket. Vince var ledende etterforsker i Miami-Dade-politiet. Vi hadde jobbet sammen på den første saken min i Florida året før, og jeg hadde oppdaget at Delmara var en førsteklasses etterforsker av den gamle skolen, den typen som avla besøk på et åsted bare for å snuse i luften. Vi hadde funnet tonen helt fra første øyeblikk.

«Bra», sa Roy. «La Vince ta seg av pratingen, så vil det gå lett.»

«Tror du det?»

Han flirte. «Hvis ikke en eller annen sjef har et horn i siden til deg, vil de bare være henrykte over å kunne overlate den varme poteten til oss.»

*

Makkeren min i de fleste sakene var Ziggy Gershwin. Jeg ringte ham og var utenfor leiligheten hans i Lille Havanna noen minutter senere, der jeg ventet til en slank mann med kullsvart hår kom ut døren og stakk en skarlagensrød skjorte ned i et par gyllenbrune chinos. Den kremfargete jakken hans hang over skulderen, og han hadde en sammenrullet tortilla i munnen omtrent som en sigar. En gammel kvinne leide en brun pudderkvast av en hund bortover fortauet, og Gershwins seilersko i skinn hoppet over det fortumlete hundedyret. Kvinnen sendte ham et iskaldt blikk. Jeg oppdaterte ham så godt jeg kunne mens jeg kjørte.

«Oy caramba, Big Ryde», sa Gershwin mens han knappet mansjettene. «Det var litt av en sprø blanding.»

For noen få måneder siden ville Ziggy Gershwin ha vært kledd i slitte jeans, en T-skjorte med ølreklame og oransje skatesko, men klessansen hans var blitt forbedret etter at han begynte å jobbe i FCLE. Han hadde jødisk far og kubansk mor, og det fulle navnet hans var Ignacio Ruben Manolo Gershwin, og som barn ble han kalt Iggy. Men en lærer hadde begynt å kalle den hyperaktive, lynraske ungen Ziggy, og navnet var blitt hengende ved ham.

«Morningstar tror at Kemp fikk gjentatte og store doser med giftblandingen, Zigs. Det hele begynte kanskje i en bar.»

«Hva, skal vi gjøre fotarbeidet for Miami-Dade?»

«Vi skal overta saken. Doc tror at det må en psykopat til for å gjøre folk syke og svake og hindre dem i å skrike, og deretter fylle hodet deres med hallusinasjoner mens han voldtar dem.»

«Uansett hvor vakker señorita Morningstar måtte være, er ikke hun patolog og ikke …»

«Jeg har hørt det av Roy», avbrøt jeg ham.

Jeg ringte og fikk tak i Vince som satt ved skrivebordet sitt i Miami-Dade-politiets hovedkvarter. Jeg sa til ham at vi ville være der om noen minutter. Han sa bare tre ord: Ta med kaffe. Han mente skikkelig kaffe, ikke det stoffet som ble laget på politistasjoner over hele landet, tørt, brunt pulver som var kokt til det var så bittert at ingen sukkermengde kunne dempe smaken. Vi stanset ved en bodega, fylte den digre termosen min med skikkelig sterk espresso, og var fremme ved MD i løpet av noen minutter.

Vince Delmara satt i et overfylt, lite avlukke i drapsavdelingen med wingtip-skoene på skrivebordet mens han så gjennom jai alai-resultatene i Miami Herald. Han kikket opp, fikk øye på oss da vi nærmet oss, og brettet avisen sammen. Vince var middels høy og slank, og den mørke huden hans var skjemmet av arr etter kviser. Det svarte håret var gredd rett bakover. De mørke øynene var store og skarpe, og med den digre nesen minnet Vince om en tankefull musvåk. Han gikk alltid kledd i mørk dress, hvit skjorte og slips i sterke farger. Antrekket ble toppet med en hatt i Dick Tracy-stil før han gikk ut i den strålende Miami-solen, som han betraktet med samme mistenksomhet som en vampyr.

Jeg skjenket keramikkruset hans fullt av koffein, og Vinces tukanstore nese snuste. Han drakk, la hodet bakover, stønnet og satte så blikket i Gershwin og meg som om dagen hans hadde begynt på nytt. «Herregud … altfor mye skotsk whisky i går kveld. Jeg er forbauset over at jeg ikke våknet med en fordømt kilt på meg.»

«Får din kone deg fremdeles til å stoppe og ta en drink eller to før du drar hjem?» spurte Gershwin.

Han nikket. «Hun sier at det gjør meg lettere å leve sammen med.»

«Hun må ha syntes at du var svært lett å leve med i går kveld», sa Gershwin.

«Beatrice er i Tampa og besøker sin søster. Jeg måtte leve med meg i går kveld.» Han tok enda en slurk kaffe. «Hva kan jeg gjøre for dere, mine herrer?»

«Vi har en fyr som var meldt savnet, Vince. Han var blitt dopet ned, holdt fanget i en uke og deretter dumpet. Vi har tenkt å overta saken. Doc Morningstar tror det er en psykopat som står bak.»

Vince hevet et øyenbryn mot meg. «Sist jeg så etter, Carson, var den praktfulle legen patolog og …»

Jeg sukket og løftet hånden. Hadde alle fått den samme teksten? «Jeg vet det, Vince. Men jeg tenkte at du kanskje kunne bane vei for oss på en diplomatisk måte.»

Han supte i seg kaffe og tenkte. «Vel … forutsatt at detaljene nylig er kommet for dagen, vil saken bli overført fra savnetavsnittet til avdelingen for seksualforbrytelser, men jeg skal vedde på at den fremdeles offisielt er hos savnetavsnittet. La meg se hva de har notert.» Han satt foran en blank skjerm og trykket på tastaturet. Ingenting skjedde.

«Den virker best når du slår den på, Vince», sa Gershwin. «La meg få æren.»

Gershwin slo på bryteren, og noen sekunder senere så vi et bilde av Dale Kamp i hjørnet på en oversikt over savnede personer. Det velstelte, blonde håret hans glinset over vakre kinnben og skarpe, grå øyne. Yrket hans var oppgitt å være selger av medisinske produkter, og jeg kunne tenke meg at det pene utseendet hans fikk det kvinnelige personalet til å hviske seg imellom når han kom inn på et legekontor.

Vince leste etterforskningsrapporten: «Flyttet hit i april fra Minneapolis. Likte å oppholde seg på stranden og rundt på barer, men hvem gjør ikke det når de er tjuesju år og i Miami?»

«Homofil?» spurte jeg.

«Jepp, men du må lese mellom linjene. La meg se hvem som har saken.»

Vince fikk frem hele rapporten på skjermen og slo lett på en linje nederst. «Saken er fremdeles hos savnetavsnittet. Etterforskningen blir ledet av Katey Beltrane. Hun har jobbet i politiet i tjue år, åtte i avdelingen for savnete personer, og hun er dyktig. Hun vil takke dere for at dere gjør saksmengden hennes litt mindre. Gå inn og snapp en sak fra en usikker, liten ubetydelighet, og du vil …»

«Ende opp i en håpløs krangel», avsluttet Gershwin.

Vince skjøv hatten bakover og nikket til Gershwin. «Du har litt peiling til å være en ungkalv. La oss få det gjort, slik at jeg kan gå tilbake og finne ut hvor mye jeg tapte på jai alai i går kveld. Her skal dere få et tips. Ring aldri til veddemålsagenten din når du er sørpe full.»

